LV Eiropas Savienības Oficiālais Vēstnesis C 205/62

Grozījumu pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2017/C 205/13)

Šī publikācija dod tiesības izteikt iebildumus pret grozījumu pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

QUARTIROLO LOMBARDO

ES Nr.: PDO-IT-02160 – 27.7.2016.

ACVN ( X ) AĢIN ( )

1. Pieteikuma iesniedzēja grupa un tās likumīgās intereses

Consorzio di tutela Quartirolo Lombardo – juridiskā adrese:

Via Rodi 5 25100 Brescia ITALIA

Administrācija:

Viale Francesco Crispi 24 25034 Orzinuovi (BS) Tālr. +39 030944320 Fakss +39 0309946772 E-pasts: info@quartirololombardo.com; oficiālais e-pasts: tutelaquartirolo@legalmail.it

Consorzio di Tutela del Formaggio Quartirolo Lombardo ir tiesīgs iesniegt grozījumu pieteikumu saskaņā ar Itālijas Lauksaimniecības, pārtikas un mežsaimniecības politikas ministrijas 2013. gada 14. oktobra Dekrēta Nr. 12511 13. panta 1. punktu.

2. Dalībvalsts vai trešā valsts

Itālija

3. Produkta specifikācijas punkts, kurā izdarīti grozījumi

— ☐ Produkta nosaukums — ☒ Produkta apraksts — ☐ Ģeogrāfiskais apgabals — ☒ Izcelsmes apliecinājums — ☒ Ražošanas metode — ☒ Saikne — ☒ Marķēšana — ☒ Cits: formāls specifikācijas grozījums; uzraudzības iestāde; ģeogrāfiskā apgabala pielāgošana veiktajām administratīvajām izmaiņām

4. Grozījuma(-u) veids

— ☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu. — ☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums(-i)

Produkta apraksts

Pašreizējās specifikācijas pirmajā teikumā pievienoti vārdi “svaigpiena vai pasterizēta” (Ministru padomes priekšsēdētāja 1993. gada 10. maija dekrēta 3. pants).

Līdz ar to šāds teksts:

“Quartirolo Lombardo ir mīkstas masas galda siers, kas ražots no govs piena, kurš iegūts vismaz divās slaukšanas reizēs, (..)”

ir aizstāts ar tekstu:

“Quartirolo Lombardo ir mīkstas masas galda siers, kas ražots no govs svaigpiena vai pasterizēta piena, kurš iegūts vismaz divās slaukšanas reizēs, (..)”.

Tas ir formāls grozījums ar mērķi standartizēt izcelsmes norādes dažādos Komisijas dokumentācijas dokumentos, jo šis precizējums jau ir iekļauts ziņojumā, kas pievienots reģistrācijas pieteikuma pielikumā.

Spēkā esošā specifikācija paredz mīkstā pastveida Quartirolo Lombardo siera nogatavināšanas laiku no 5 līdz 30 dienām; pēc 30 dienām šo produktu laiž tirdzniecībā kā nobriedinātu Quartirolo Lombardo. Būtībā spēkā esošās specifikācijas 3. panta A punkta pēdējā rindkopa ir izteikta šādā redakcijā:

“Mīkstā pastveida siera nogatavināšana ilgst 5–30 dienas; pēc 30 dienām šo produktu laiž tirdzniecībā kā nobriedinātu Quartirolo Lombardo”.

Piedāvātā specifikācijas redakcija ir šāda:

““Svaiga” tipa siera nogatavināšana ilgst 2–30 dienas, sākot no saražošanas dienas; pēc 30 dienām šo produktu laiž tirdzniecībā kā Quartirolo Lombardo, kas ir maturo (“nogatavināts”).”

Termins “svaigs” aizstāj terminus “mīksta masa”, apzīmējot īsās nogatavināšanas Quartirolo Lombardo, un termins “nogatavināts” tiek pievienots, lai apzīmētu nobriedinātu Quartirolo Lombardo. Tādējādi netiek ieviestas divas kategorijas/atšķirīgi veidi, kas jau eksistē, bet tikai norāde marķējumā. Šis grozījums ir atzīts par nepieciešamu, jo minētie apzīmējumi pašlaik tiek bieži lietoti un ir patērētājiem saprotami. Šāds papildinājums ļauj norādīt attiecīgo informāciju marķējumā.

Turklāt svaiga (mīkstas masas) Quartirolo Lombardo nobriedināšanas laiks tika saīsināts, un tas ilgst nevis vairs 5–30 dienas, bet gan 2–30 dienas.

Šis grozījums bija nepieciešams, lai apmierinātu patērētāju pieprasījumu, jo tie arvien vairāk interesējas par mazāk nogatavinātiem produktiem.

Izcelsmes apliecinājums

Specifikācijas 4. pants par izcelsmes apliecinājumu ir uzlabots un atjaunināts. Turklāt nosaukuma logotips, kas atradās specifikācijas pielikumā, tagad ir iekļauts pašā specifikācijā.

Līdz ar to šāds teksts:

“Siers ar ACVN Quartirolo Lombardo no brīža, kad to laiž patēriņā, jāmarķē ar īpašu marķējumu, precizējot ģeogrāfisko izcelsmi un tā uzņēmuma kontaktinformāciju, kas atzinis šo nosaukumu, lai nodrošinātu atbilstību piemērojamām prasībām.”

ir aizstāts ar tekstu:

“Ražotāji tiek reģistrēti ad hoc sarakstos, ko pārvalda uzraudzības iestāde, un tie, pamatojoties uz paškontroles ierakstiem, kurus iesniedz uzraudzības iestādei pārbaudei, nodrošina pierādījumus, ka dzīvnieku barības, izejvielu un produktu izcelsme ir saistīta ar ģeogrāfisko apgabalu, katrā posmā reģistrējot ienākošās un izejošās partijas un norādot to savstarpējo saikni. Uz siera ar ACVN Quartirolo Lombardo rituļa no brīža, kad to laiž tirgū, jāatrodas izcelsmes zīmei – marķēšanu īsteno tvaicēšanas laikā, veicot kādu no apgriezieniem, pēc recekļa ieliešanas, bet pirms sālīšanas, lai nospiedums būtu labi redzams, un to iegūst, izmantojot pārtikas klases plastmasas matricas, ko iespiež tikai uz plakanas virsas un kur iekļauts sierotavas identifikācijas numurs, ko izstrādā Lauksaimniecības, pārtikas un mežsaimniecības politikas ministrija un ko tās uzdevumā Consorzio di tutela piešķir visiem ražotājiem, kuri reģistrēti uzraudzības iestādes reģistrā. Siera ar ACVN Quartirolo Lombardo izcelsmes marķējumu veido logotips, kurš sniegts še turpmāk (1. attēls) un kurā ietilpst šādi burti:

a) augšā kreisajā pusē burts Q;

b) augšā labajā pusē burts L;

c) apakšā kreisajā pusē burts L;

d) apakšā labajā pusē burts Q.

Attēla centrā atrodas siera ražotāja identifikācijas numurs.

1. attēls

”

Būtībā tas ir formāls grozījums, jo šajā pantā tiek iekļautas visas norādes par izcelsmes apliecinājumu, kas iepriekš atradās specifikācijas pielikumos, un ministrijas apstiprinātais uzraudzības plāns.

Ražošanas metode

Tā kā spēkā esošajā specifikācijā nav norādīts, kāda daļa no slaucamo govju barības tiek iegūta ģeogrāfiskajā apgabalā, tiek pievienots šāds teikums:

“Katru gadu vismaz 50 % sausās lopbarības iegūst izcelsmes ģeogrāfiskajā apgabalā.”

Recināšanas temperatūras augšējā robežvērtība tiek nedaudz paaugstināta.

Sākotnējā specifikācija noteica recināšanas temperatūru robežās no 35° līdz 40 °C.

Jaunā specifikācija nosaka recināšanas temperatūru robežās no 35° līdz 44 °C.

Mainoties sierotavu darba metodēm, radās nepieciešamība nedaudz paaugstināt robežu temperatūrai, kādā notiek recināšana (no 35/40 °C līdz 35/44 °C), jo termofilās pienskābes baktērijas labāk attīstās temperatūrā, kas nedaudz pārsniedz 40 °C. Turklāt augstāka temperatūra atvieglo recekļa nosusināšanu, tādējādi sekmējot siera graudu saķepšanu un siera nobriedināšanai piemēroto termofilo mikroorganismu atlasi, kā arī samazinot iespēju, ka attīstīsies nevēlami mikroorganismi.

Teksts, kurā noteikts šādi: “Ir atļauts pievienot pienskābes baktēriju ieraugu, kas iegūts iepriekšējās apstrādes darbībās, kuras veiktas tikai tajā sierotavā, kur notiek piena pārstrāde.”, papildināts ar šādiem vārdiem: “vai atlasītas baktēriju kultūras”.

Tādējādi jaunais teksts izteikts šādā redakcijā:

“Ir atļauts pievienot pienskābes baktēriju ieraugu, kas iegūts iepriekšējās apstrādes darbībās, kuras veiktas tikai tajā sierotavā, kurā notiek piena pārstrāde, vai atlasītas baktēriju kultūras.”

Tas ir formāls grozījums ar mērķi standartizēt izcelsmes norādes dažādos Komisijas tiesību aktu dokumentos, jo šis precizējums jau ir iekļauts ziņojumā, kas pievienots reģistrācijas pieteikuma pielikumā.

Tvaicēšanas temperatūra tiek nedaudz mainīta, agrāk tā bija 26–28 °C, turpmāk tā ir 24–30 °C.

Minimālās temperatūras izmaiņas pamato higiēnas un sanitāro apstākļu uzlabošanās piena noliktavās, pateicoties tam, ka konsekventi tiek piemēroti esošie tiesību akti ražošanas tehnoloģiju jomā, radot pozitīvu ietekmi uz visiem ražošanas ķēdes posmiem. Mūsdienās piens, ko piegādā sierotavām un kas ir gatavs pārstrādei sierā, tiek vairāk kontrolēts katrā posmā, un tā baktēriju saturs visu laiku tiek uzraudzīts. Paaugstinot maksimālo temperatūru, kurā notiek siera tvaicēšana, būs iespējams labāk nodrošināt recekļa struktūras izveidi, sekmējot kvalitatīvāka Quartirolo Lombardo ieguvi un samazinot zudumus, ko rada nepiemērotas formas.

Spēkā esošajā specifikācijā iekļautā norāde par temperatūru (no 10 līdz 14 °C) telpās, kur notiek sālīšana, tiek svītrota.

Šo grozījumu pamato tas, ka lielākajā daļā ražotņu sālīšana notiek tradicionālās telpās bez gaisa kondicionētāja. Gadu gaitā veiktie kontroles pasākumi ir apliecinājuši, ka šāds nosacījums neietekmē produkta īpašības, taču apdraud mazās mājsaimniecību sierotavas, kurās ir grūtāk uzturēt atšķirīgu temperatūru telpās, kur notiek vairāki ražošanas posmi.

Relatīvā gaisa mitruma lielums nogatavināšanas telpās tiek mainīts no 85–90 % uz 80–95 %.

Šis grozījums ņem vērā ražotāju pausto vēlmi, galvenokārt mājsaimniecību sierotavās, lai sieru varētu nogatavināt arī telpās, kas nav aukstuma kameras vai nav aprīkotas ar gaisa kondicionētāju. Šis grozījums ļaus labāk pārvaldīt produkta nobriedināšanas posmu un ņem vērā pašreizējos apstākļus, arī telpās bez jebkādas elektrificētas gaisa kondicionēšanas.

Tiek pievienots precizējums attiecībā uz produkta tirdzniecības kārtību, iekļaujot šādu tekstu:

“Sieru ar ACVN Quartirolo Lombardo var laist tirdzniecībā veselu vai sagrieztu daļās.”

Saikne

Pievienots īpašs pants par saikni, kura nav spēkā esošajā specifikācijā, bet kas ir iekļauts kopsavilkumā.

Šis pants tiek tikai formāli grozīts, salīdzinot ar redakciju, kas iekļauta kopsavilkumā, un tā attiecīgais saturs paliek nemainīgs, taču tiek pareizāk formulēts.

Šāda satura redakcija kopsavilkumā:

“Dabas apstākļi ir saistīti ar klimatiskajiem apstākļiem, kas ietekmē gan slaucamajām govīm paredzētās lopbarības īpašības, gan siera nobriedināšanas procesus. Attiecībā uz cilvēkfaktoriem jānorāda, ka šo produktu tradicionāli lieto uzturā tā ražošanas apgabalā un iegūst, izmantojot laika gaitā nemainīgas darba metodes, kuru pamatā ir vietējās paražas.”

tiek pareizāk formulēta un pārveidota šādi:

“Dabas apstākļi ir saistīti ar ģeogrāfiskā apgabala klimatiskajiem apstākļiem, un tas atrodas starp līdzenumu Po upes kreisajā krastā un Priekšalpu ielejām, kas izvietojušās starp Bergāmo (Bergame) un Leko (Lecco). Plašā apūdeņotā Po līdzenuma kontinentālais klimats un ar to saistītā izteiktā gadalaiku maiņa ir labvēlīga slaucamajām govīm paredzētās lopbarības pārpilnībai un kvalitātei. Šāda barība ļauj iegūt pienu, kas ir piemērots gan svaigsiera ražošanai, gan nobriedināta (nogatavināta) siera īpašību nogatavināšanai. Papildus cilvēkfaktoriem, ko raksturo no paaudzes paaudzē nodota sena siera siešanas kultūra, kuras pamatā ir ar šo vietu cieši saistītas darba metodes un paņēmieni, tieši izmantotā piena organoleptiskās īpašības pārstrādes procesa beigās piešķir Quartirolo Lombardo raksturīgo garšu, kas ir mazliet skābena un aromātiska svaigsieram un daudz izteiktāk aromātiska un intensīva nobriedinātam (nogatavinātam) Quartirolo Lombardo. Siera ar ACVN Quartirolo Lombardo tipiskais un tradicionālais raksturs ir cieši saistīts ar gadalaiku maiņu un lauksaimnieku praksi audzēšanas, pārstrādes un nogatavināšanas procesos. Jāuzsver, ka liela nozīme ir tradicionālajām prasmēm, ko siera meistari uzkrājuši gadsimtu gaitā. Būtībā šīs prasmes ir visam pamatā, ne tikai piena pārstrādes posmā, bet arī turpmākajos tvaicēšanas, sālīšanas un nogatavināšanas posmos, kas vienmēr tiek veikti tipiskās un tradicionālās telpās.”

Marķēšana

Spēkā esošās specifikācijas redakcija ir šāda:

“Siers ar ACVN Quartirolo Lombardo no brīža, kad to laiž patēriņā, jāmarķē ar īpašu marķējumu, precizējot ģeogrāfisko izcelsmi un tā uzņēmuma kontaktinformāciju, kas atzinis šo nosaukumu, lai nodrošinātu atbilstību piemērojamām prasībām.”

Piedāvātā specifikācijas redakcija ir šāda:

“Sieru ar ACVN Quartirolo Lombardo var laist tirdzniecībā veselu vai sagrieztu daļās.

No tirgū laišanas brīža vesela vai daļās sagriezta siera ar ACVN Quartirolo Lombardo katrs iepakojums un/vai iesaiņojums jāapzīmē ar nosaukumu Quartirolo Lombardo, kam var pievienot norādi “svaigs”, ja produkts laists tirgū pēc nogatavināšanas laika no 2 līdz 30 dienām, vai ar nosaukumu Quartirolo Lombardo, kam pievienota norāde maturo (nobriedis) vai stagionato (nogatavināts), ja produkts nogatavināts ilgāk par 30 dienām.

Tas jāmarķē arī ar logotipu, kas attēlots turpmāk (2. attēls) un kurā atveidoti šādi burti:

— augšā kreisajā pusē burts Q,

— augšā labajā pusē burts L,

— apakšā kreisajā pusē burts L,

— apakšā labajā pusē burts Q.

2. attēls

Logotipu papildina atsauce uz regulu par siera ar ACVN Quartirolo Lombardo reģistrāciju, proti, “Regula (EK) Nr. 1107/96”.”

Lai nodrošinātu šā produkta autentiskumu un ļautu patērētājiem viegli atpazīt sieru ar ACVN Quartirolo Lombardo, ir ieviests īpašs noteikums par veselu rituļu un/vai to daļu marķējumu, īpašs logotips, kuru pašlaik izmanto vienīgi veselu rituļu apzīmēšanai.

Turpmāk būs arī iespējams iekļaut marķējumā norādi “svaigsiers” attiecīgiem siera veidiem (kas nogatavināti no 2 līdz 30 dienām). Siera veidiem, ko raksturo par 30 dienām ilgāks nobriedināšanas laiks, turpmāk būs iespējams iekļaut norādi “nogatavināts” obligātās norādes “nobriedināts” vietā, kas jau paredzēta spēkā esošajā specifikācijā, jo šāda norāde patērētājiem ir vieglāk saprotama.

Cits

Spēkā esošā specifikācija ir formāli pārveidota un iedalīta četros pantos. Piedāvātā specifikācija ir iedalīta astoņos pantos, un to papildina informācija, kas reģistrācijas brīdī bija iekļauta pielikumos pievienotajos ziņojumos vai kopsavilkumā. Ir pievienots arī pants par uzraudzību, kurā iekļauts uzraudzības iestādes nosaukums un kontaktinformācija.

Ģeogrāfiskā apgabala robežas paliek nemainītas. Ražošanas apgabalā ir izdarīti grozījumi atkarībā no veiktajām administratīva rakstura izmaiņām. Tādēļ tiek pievienotas tādas administratīvās provinces kā Leko, Lodi (Lodi), Monca (Monza), kā arī Briancas (Brianza) apgabala teritorija, kas izveidotas pirms cilmes vietas nosaukuma Quartirolo Lombardo atzīšanas (laikā, kad tika gaidīta šī atzīšana) vai pēc tās. Leko provinci veido pašvaldības, kuras iepriekš piederēja pie Bergāmo un Komo (Como) provinces. Lodi provinci veido pašvaldības, kuras iepriekš piederēja pie Milānas provinces. Moncas provinci un Briancu veido pašvaldības, kuras iepriekš piederēja pie Bergāmo un Komo (Como) provinces. Lodi provinci veido pašvaldības, kuras iepriekš piederēja pie Milānas provinces.

VIENOTS DOKUMENTS

QUARTIROLO LOMBARDO

ES Nr.: PDO-IT-2160 – 27.7.2016.

ACVN ( X ) AĢIN ( )

1. Nosaukums

Quartirolo Lombardo

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Apraksts par produktu, uz kuru attiecas 1. punktā minētais nosaukums

Quartirolo Lombardo ir mīkstas masas galda siers, kas ražots no govs svaigpiena vai pasterizēta piena, kurš iegūts vismaz divās slaukšanas reizēs. Pirmā slaukuma piens jāizlieto kā pilnkrējuma piens; otrā un turpmāko slaukumu pienu var izlietot kā pilnkrējuma pienu vai daļēji nokrejotu.

Sieram ar ACVN Quartirolo Lombardo ir šādas īpašības:

a) forma– taisnstūra paralēlskaldnis ar līdzeniem sāniem un taisnām pusēm;

b) izmēri– sānu malas 18–22 cm, pamatnes augstums 4–8 cm, abām šīm īpašībām pieļaujot nelielas atkāpes augšup vai lejup atkarībā no tehniskajiem ražošanas apstākļiem;

c) svars– dažāds, no 1,5 kg līdz 3,5 kg;

d) garoza– plāna un mīksta, balti sārta svaigsieram un pelēkzaļi sārtena nobriedinātam (nogatavinātam) sieram;

e) masa– ar stingru konsistenci, mazliet nelīdzena, var sadrupt, irdena (bez dzeltenīga krāsojuma zem garozas), nogatavināšanas gaitā kļūst kompaktāka, mīkstāka un maigāka. Baltā vai bālu salmu krāsā, var būt izteiktāka nobriedinātam (nogatavinātam) sieram;

f) garša– raksturīga, ieskābena un aromātiska svaigsieram un vairāk aromātiska nobriedinātam (nogatavinātam) sieram;

g) tauku saturs sausnā– ne mazāk par 30 % produktam, kas pagatavots no daļēji nokrejota piena.

“Svaiga” tipa siera nogatavināšana ilgst 2–30 dienas, sākot no pagatavošanas dienas; pēc 30 dienām šo produktu laiž tirdzniecībā kā Quartirolo Lombardo, kas ir maturo (“nogatavināts”).

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Katru gadu vismaz 50 % sausās lopbarības iegūst izcelsmes ģeogrāfiskajā apgabalā.

Govīm izēdina graudaugus, žāvētu rupjo lopbarību, zaļo lopbarību un skābbarību. Šo barību var papildināt ar koncentrātiem un/vai proteīna miltiem.

Atļauts izmantot minerālu piedevas un vitamīnus.

Sieru ar ACVN Quartirolo Lombardo ražo no govs svaigpiena vai pasterizēta piena, kas iegūts no ģeogrāfiskajā apgabalā audzētām govīm.

Teļa kuņģa glumenieka himozīns un sāls.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visiem ražošanas, audzēšanas, slaukšanas, siera siešanas un nogatavināšanas procesa posmiem jānotiek ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Tirgū laišanas brīdī uz siera ar ACVN Quartirolo Lombardo jābūt izcelsmes zīmei, ko iespiež tikai uz plakanas virsas, izmantojot pārtikas klases plastmasas matricas. Siera ar ACVN Quartirolo Lombardo izcelsmes marķējumu veido turpmāk sniegtais logotips, kurā ietilpst šādi burti:

a) augšā kreisajā pusē burts Q;

b) augšā labajā pusē burts L;

c) apakšā kreisajā pusē burts L;

d) apakšā labajā pusē burts Q.

Attēla centrā atrodas siera ražotāja identifikācijas numurs.

Sieru ar ACVN Quartirolo Lombardo var laist tirdzniecībā veselu vai sagrieztu daļās.

No tirgū laišanas brīža vesela vai daļās sagriezta siera ar ACVN Quartirolo Lombardo katrs iepakojums un/vai iesaiņojums jāapzīmē ar nosaukumu Quartirolo Lombardo, kam var pievienot norādi “svaigs”, ja produkts laists tirgū pēc 2–30 dienu ilgas nogatavināšanas, skaitot no pagatavošanas datuma, vai ar nosaukumu Quartirolo Lombardo, kam pievienota norāde maturo (nobriedis) vai stagionato (nogatavināts), ja produkts nogatavināts ilgāk par 30 dienām. Tas jāmarķē arī ar nosaukuma logotipu, kurš attēlots še turpmāk un kurā ietilpst šādi burti:

— augšā kreisajā pusē burts Q,

— augšā labajā pusē burts L,

— apakšā kreisajā pusē burts L,

— apakšā labajā pusē burts Q.

Logotipu papildina atsauce uz regulu par siera ar ACVN Quartirolo Lombardo reģistrāciju, proti, Regula (EK) Nr. 1107/96.

4. Ģeogrāfiskā apgabala īsa definīcija

Piena izcelsmes un siera Quartirolo Lombardo ražošanas apgabalā ietilpst tādu provinču administratīvā teritorija kā Brescia, Bergamo, Como, Lecco, Cremona, Milan, Lodi, Monza, kā arī la Brianza apgabals, Pavia un Varese.

5. Saikne ar ģeogrāfisko apgabalu

Dabas apstākļi ir saistīti ar ģeogrāfiskā apgabala klimatiskajiem apstākļiem, un tas atrodas starp līdzenumu Po upes kreisajā krastā un Priekšalpu ielejām, kas izvietojušās starp Bergāmo un Leko.

Plašā apūdeņotā Po līdzenuma kontinentālais klimats un ar to saistītā izteiktā gadalaiku maiņa ir labvēlīga slaucamajām govīm paredzētās lopbarības pārpilnībai un kvalitātei. Šāda barība ļauj iegūt pienu, kas ir piemērots gan svaigsiera ražošanai, gan nobriedināta (nogatavināta) siera īpašību nodrošināšanai. Papildus cilvēkfaktoriem, ko raksturo no paaudzes paaudzē nodota sena siera siešanas kultūra, kuras pamatā ir ar šo vietu cieši saistītas darba metodes un paņēmieni, tieši izmantotā piena organoleptiskās īpašības pārstrādes procesa beigās piešķir Quartirolo Lombardo raksturīgo garšu, kas ir ieskābena un aromātiska svaigsieram un daudz izteiktāk aromātiska un intensīva nobriedinātam (nogatavinātam) Quartirolo Lombardo. Siera ar ACVN Quartirolo Lombardo tipiskais un tradicionālais raksturs papildina gadalaiku maiņas un lauksaimnieku prakses nozīmi audzēšanas, pārstrādes un nogatavināšanas procesos.

Jāuzsver, ka liela nozīme ir tradicionālajām prasmēm, ko siera meistari uzkrājuši gadsimtu gaitā. Būtībā šīs prasmes ir visam pamatā, ne tikai piena pārstrādes posmā, bet arī turpmākajos tvaicēšanas, sālīšanas un nogatavināšanas posmos, kas vienmēr tiek veikti tipiskās un tradicionālās telpās.

Atsauce uz specifikācijas publikāciju

(šīs regulas 6. panta 1. punkta otrā daļa)

Ar ražošanas specifikācijas pilno tekstu var iepazīties šādā interneta vietnē:

http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības, pārtikas un mežsaimniecības politikas ministrijas tīmekļa vietnes mājaslapu (www.politicheagricole.it) un tad klikšķinot uz Prodotti DOP e IGP (ACVN un AĢIN produkti) (ekrāna augšdaļas labajā pusē), tad uz Prodotti DOP, IGP e STG (ACVN, AĢIN un GTĪ produkti) (ekrāna kreisajā stūrī) un, visbeidzot, uz Disciplinari di produzione all’esame dell’UE (Specifikācijas, kas iesniegtas ES pārbaudei).

(1) OV L 343, 14.12.2012., 1. lpp.